CELEX: 32009D0578
Language: hu
Date: 2009-07-09 00:00:00
Title: 2009/578/EK: A Bizottság határozata ( 2009. július 9. ) a turistaszállás-szolgáltatásra vonatkozó közösségi ökocímke odaítélésével kapcsolatos ökológiai kritériumok meghatározásáról (az értesítés a C(2009) 5619. számú dokumentummal történt) (EGT-vonatkozású szöveg)

30.7.2009   
            
            
               HU
            
            
               Az Európai Unió Hivatalos Lapja
            
            
               L 198/57
            
         
      A BIZOTTSÁG HATÁROZATA
   
   (2009. július 9.)
   a turistaszállás-szolgáltatásra vonatkozó közösségi ökocímke odaítélésével kapcsolatos ökológiai kritériumok meghatározásáról
   (az értesítés a C(2009) 5619. számú dokumentummal történt)
   (EGT-vonatkozású szöveg)
   (2009/578/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre (1) és különösen annak 6. cikke (1) bekezdésének második albekezdésére,
   az Európai Unió ökocímke-bizottságával folytatott konzultációt követően,
   mivel:
   
               (1)
            
            
               Az 1980/2000/EK rendelet alapján az ökocímke olyan termékek részére ítélhető oda, amelyek jellemzői a főbb környezetvédelmi szempontok tekintetében jelentős előrelépést tesznek lehetővé.
            
         
               (2)
            
            
               Az 1980/2000/EK rendelet előírja, hogy termékcsoportonként egyedi ökocímke-kritériumokat szükséges meghatározni az Európai Unió ökocímke-bizottsága által kidolgozott követelmények alapján.
            
         
               (3)
            
            
               Az említett rendelet egyben arról is rendelkezik, hogy az ökocímke-kritériumok és a kapcsolódó értékelési és ellenőrzési követelmények felülvizsgálatát kellő időben, még az adott termékcsoport vonatkozásában meghatározott kritériumok érvényességi idejének lejárta előtt el kell végezni.
            
         
               (4)
            
            
               Az 1980/2000/EK rendeletben foglaltaknak megfelelően kellő időben sor került a turistaszállás-szolgáltatásokra vonatkozó közösségi ökocímke odaítélésével kapcsolatos ökológiai kritériumok megállapításáról szóló, 2003. április 14-i 2003/287/EK bizottsági határozatban (2) előírt ökológiai kritériumok, valamint a kapcsolódó értékelési és ellenőrzési követelmények felülvizsgálatára. Az említett ökológiai kritériumok és a kapcsolódó értékelési és ellenőrzési követelmények 2009. október 31-ig érvényesek.
            
         
               (5)
            
            
               A felülvizsgálat fényében a tudomány fejlődése és a piaci tendenciák figyelembevétele érdekében indokolt módosítani a termékcsoport meghatározását és új ökológiai kritériumokat megállapítani.
            
         
               (6)
            
            
               Az ökológiai kritériumoknak és a kapcsolódó értékelési és ellenőrzési követelményeknek az e határozat elfogadásától számított négy évig célszerű érvényben maradniuk.
            
         
               (7)
            
            
               A turistaszállás-szolgáltatás esetében az ökológiai kritériumokat indokolt kötelező és szabadon választható kritériumokra osztani.
            
         
               (8)
            
            
               Az ökocímkének a mikrovállalkozások, illetve a kis és közepes méretű vállalkozások meghatározásáról szóló, 2003. május 6-i 2003/361/EK bizottsági ajánlás (3) meghatározása szerinti mikrovállalkozások által fizetendő kérelmezési és használati díját illetően a mikrovállalkozások korlátozott forrásaira, és arra a tényre tekintettel, hogy ebben a termékcsoportban különös fontossággal bírnak, célszerű további csökkentést előírni az 1980/2000/EK rendeletben, valamint a közösségi ökocímke kérelmezésének és éves díjainak meghatározásáról szóló, 2000. november 10-i 2000/728/EK bizottsági határozat (4) 1. és 2. cikkében előírtakon kívül, a 2000/728/EK határozat 5. cikke szerint.
            
         
               (9)
            
            
               Ennek megfelelően indokolt a 2003/287/EK határozat helyett újat elfogadni.
            
         
               (10)
            
            
               Annak érdekében, hogy elegendő idő álljon rendelkezésre a szolgáltatásoknak a módosított kritériumokhoz és követelményekhez történő hozzáigazítására, átmeneti időszakot szükséges biztosítani azon szolgáltatók számára, akiknek szolgáltatásai korábban a 2003/287/EK határozatban előírt kritériumok alapján megkapták a turistaszállás-szolgáltatásokra vonatkozó közösségi ökocímkét. A szolgáltatóknak arra is szükséges lehetőséget kapniuk, hogy a 2003/287/EK határozat hatályának lejártáig akár a 2003/287/EK határozatban, akár az e határozatban előírt követelmények alapján benyújthassák kérelmüket.
            
         
               (11)
            
            
               Az e határozatban előírt intézkedések összhangban vannak az 1980/2000/EK rendelet 17. cikke alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   (1)   A „turistaszállás-szolgáltatás” termékcsoport – díj ellenében biztosított fő szolgáltatásként – éjszakai szálláslehetőség nyújtását foglalja magában, megfelelően – többek között legalább ággyal – felszerelt szobákban, turisták, utazók és hoszszabb ideig ott tartózkodó szállóvendégek számára.
   Az éjszakai szálláslehetőség magában foglalhatja étkeztetési szolgáltatások, fitnesz- és szabadidős tevékenységek és/vagy zöldterületek biztosítását is.
   (2)   E határozat alkalmazásában az étkeztetési szolgáltatások magukban foglalják a reggelit; a fitnesz- és szabadidős tevékenységek/létesítmények alatt értendő a szauna, úszómedence és minden egyéb, a szállás területén található ilyen létesítmény; a zöld terület fogalmába pedig a vendégek számára is nyitott parkok és kertek tartoznak.
   (3)   E határozat alkalmazásában mikrovállalkozásnak minősülnek a 2003/361/EK ajánlásban meghatározottak.
   2. cikk
   (1)   A turistaszállás-szolgáltatások 1980/2000/EK rendelet szerinti közösségi ökocímkéje (a továbbiakban: ökocímke) az adott „turistaszállás-szolgáltatás” részére akkor ítélhető oda, ha az megfelel az alábbiakban felsorolt valamennyi követelménynek:
   
               a)
            
            
               a szállás a „turistaszállás-szolgáltatás” termékcsoportba tartozik;
            
         
               b)
            
            
               az e határozat mellékletének A. szakaszában meghatározott minden egyes kritériumnak megfelel;
            
         
               c)
            
            
               az e határozat mellékletének B. szakaszában meghatározottak közül elegendő számú kritériumnak megfelel ahhoz, hogy elérje a (2) és (3) bekezdésben említett szükséges pontszámot.
            
         (2)   Az (1) bekezdés c) pontjának alkalmazásában a turistaszállás-szolgáltatásnak a fő szolgáltatás vonatkozásában legalább 20 pontot kell elérnie.
   (3)   A (2) bekezdésben említett pontszámhoz hozzá kell adni az alábbiak közül a vonatkozó pontértéket, amennyiben az adott szolgáltatást a turistaszállás-szolgáltatás vezetősége vagy tulajdonosai irányítása alatt nyújtják:
   
               a)
            
            
               étkeztetési szolgáltatásokért: 3 pont;
            
         
               b)
            
            
               a vendégek rendelkezésére álló zöld terület/szabadtéri terület esetében: 3 pont;
            
         
               c)
            
            
               szabadidős/fitnesz tevékenységekért: 3 pont vagy 5 pont, amennyiben e tevékenységeket wellness központban lehet folytatni.
            
         3. cikk
   (1)   Amennyiben az ökocímkét egy mikrovállalkozás kérelmezi, a 2000/728/EK határozat 1. cikkének (3) bekezdésétől eltérve a kérelmezési díj 75 %-kal csökkenthető, de semmilyen más csökkentés nem alkalmazható.
   (2)   A 2000/728/EK határozat 2. cikke (5) bekezdésének első mondatától eltérve a mikrovállalkozások esetében az ökocímke minimum éves használati díja 100 EUR.
   (3)   Az összes turistaszállás-szolgáltatás éves forgalmát a szolgáltatási díjnak a vendégéjszakák számával való megszorzásával kell kiszámítani, majd az eredményt 50 %-kal kell csökkenteni. Szolgáltatási árnak azt az átlagos díjat kell tekinteni, amelyet a vendég az éjszakai szállásért fizet, beleértve mindazon szolgáltatásokat, amelyekért nem számítanak fel különdíjat.
   (4)   A minimális éves díj csökkentése tekintetében a 2000/728/EK határozat 2. cikkének (6)–(10) bekezdéseiben előírtakat kell alkalmazni.
   4. cikk
   A „turistaszállás-szolgáltatások” termékcsoport tekintetében meghatározott ökológiai kritériumok, valamint a kapcsolódó értékelési és ellenőrzési követelmények az e határozat elfogadásától számított négy évig érvényesek.
   5. cikk
   Az adminisztratív célokra a „turistaszállás-szolgáltatás” termékcsoporthoz rendelt kódszám: 025.
   6. cikk
   A 2003/287/EK határozat hatályát veszti.
   7. cikk
   (1)   A „turistaszállás-szolgáltatások” termékcsoportba tartozó szolgáltatásokra vonatkozóan az e határozat elfogadását megelőzően benyújtott ökocímke-kérelmeket a 2003/287/EK határozatban megállapított feltételek szerint kell elbírálni.
   (2)   A „turistaszállás-szolgáltatás” termékcsoportba tartozó szolgáltatásokra vonatkozóan az e határozat elfogadásának napjától, de legkésőbb 2009. október 31-ig benyújtott ökocímke-kérelmek akár a 2003/287/EK határozatban megállapított kritériumokon, akár az e határozatban megállapított kritériumokon alapulhatnak.
   E kérelmek elbírálásakor az alapul vett kritériumokat kell figyelembe venni.
   (3)   A 2003/287/EK határozatban megállapított kritériumok szerint elbírált kérelem alapján odaítélt ökocímke az e határozat elfogadásától számított tizenkét hónapig használható.
   8. cikk
   Ennek a határozatnak a tagállamok a címzettjei.
   
      Kelt Brüsszelben, 2009. július 9-én.
      
         
            a Bizottság részéről
         
         Stavros DIMAS
         
         
            a Bizottság tagja
         
      
   
   
      (1)  HL L 237., 2000.9.21., 1. o.
   
      (2)  HL L 102., 2003.4.24., 82. o.
   
      (3)  HL L 124., 2003.5.20., 36. o.
   
      (4)  HL L 293., 2000.11.22., 18. o.
   
      MELLÉKLET
      
         KERETSZABÁLYOK
      
      
         A kritériumok célja
      
      E kritériumok célja az, hogy a turistaszállás-szolgáltatás életciklusának három fő fázisát (beszerzés, szolgáltatásnyújtás, hulladéktermelés) tekintve korlátozzák a fő környezeti hatásokat. A célok közé tartozik különösen:
      
                  —
               
               
                  az energiafogyasztás korlátozása,
               
            
                  —
               
               
                  a vízfogyasztás korlátozása,
               
            
                  —
               
               
                  a hulladékkeletkezés korlátozása,
               
            
                  —
               
               
                  megújuló források és a környezetet kevésbé károsító anyagok használatának előnyben részesítése,
               
            
                  —
               
               
                  a környezetvédelmi információcsere és oktatás támogatása.
               
            
         Értékelési és ellenőrzési követelmények
      
      A különleges értékelési és ellenőrzési követelmények közvetlenül az A. és B. szakaszban megállapított kritériumok alatt szerepelnek. Amennyiben megfelelőségüket a kérelmet elbíráló illetékes szerv elfogadja, adott esetben az egyes kritériumokban megjelöltektől eltérő vizsgálati módszerek és előírások is alkalmazhatók. Amennyiben a kérelmezőnek nyilatkozatokat, dokumentációt, elemzéseket, vizsgálati jelentéseket vagy egyéb bizonyítékokat kell benyújtania arra nézve, hogy megfelel a kritériumoknak, ezek adott esetben értelemszerűen származhatnak a kérelmezőtől és/vagy beszállítójától (beszállítóitól) és/vagy annak beszállítójától (beszállítóitól) stb.
      Az engedély megadását megelőzően az illetékes szervek helyszíni ellenőrzéseket végeznek.
      Az illetékes szervek adott esetben kérhetnek a fentieket alátámasztó iratokat, és független ellenőrzéseket is végezhetnek. Az engedély érvényességi ideje alatt az illetékes szervek ellenőrzik a kritériumoknak való megfelelést.
      Az illetékes szervek számára ajánlott, hogy vegyék figyelembe az elismert környezetgazdálkodási rendszerek, például az EMAS vagy az ISO:14001 szabvány alkalmazását a kérelmek elbírálásakor, illetve a kritériumoknak való megfelelés folyamatos ellenőrzése során. (Megjegyzés: az ilyen rendszerek alkalmazása nem követelmény.)
      
         Általános követelmények
      
      Az ökocímke kérelmezéséhez a kérelmezőnek meg kell felelnie a közösségi, nemzeti és helyi jogi követelményeknek. Különösen biztosítani kell az alábbiakat:
      
                  1.
               
               
                  A létesítmény fizikai szerkezetének építése jogszerűen történt, és annak során a felépítés helyszínén érvényes valamennyi – különösen a tájkép és a biodiverzitás megóvásával kapcsolatos – vonatkozó törvényt és rendeletet tiszteletben tartottak.
               
            
                  2.
               
               
                  A létesítmény fizikai szerkezete megfelel az energiamegőrzéssel, vízforrásokkal, vízkezeléssel és -elvezetéssel, hulladékgyűjtéssel és -ártalmatlanítással, a felszerelések karbantartásával és szervizelésével, valamint a biztonsági és egészségügyi előírásokkal kapcsolatos közösségi, nemzeti és helyi törvényeknek és rendeleteknek.
               
            
                  3.
               
               
                  A vállalkozás a nemzeti és/vagy helyi törvények előírásainak megfelelően működik és van bejegyezve, személyzete pedig biztosítással rendelkezik és jogszerűen foglalkoztatott.
               
            A.   SZAKASZ
      
         
            A 2. CIKK (1) BEKEZDÉSÉBEN EMLÍTETT KÖTELEZŐ KRITÉRIUMOK
         
      
      
         ENERGIA
      
      1.   Villamos energia megújuló forrásokból
      
      A felhasznált villamos energia legalább 50 %-ának a 2001/77/EK európai parlamenti és tanácsi irányelv (1) meghatározása szerinti megújuló energiaforrásokból kell származnia.
      E kritérium nem vonatkozik az olyan turistaszállásokra, amelyek nem rendelkeznek a megújuló energiaforrásból származó villamos energiát kínáló piachoz való hozzáféréssel.
      Az energiaszolgáltató-váltás esetén életbe lépő, legalább 2 éves kötőerővel rendelkező szerződéses korlátozások (mint a kötbér kilátásba helyezése) a megújuló energiaforrásokból származó villamos energiát kínáló piachoz való hozzáférés hiányának minősülnek.
      
         Értékelés és ellenőrzés: a kérelmezőnek be kell nyújtania egy nyilatkozatot az energiaszolgáltatótól (vagy egy, az energiaszolgáltatóval kötött szerződést), amely megjelöli a megújuló energiaforrás(ok) fajtáját, annak az arányát, hogy a biztosított villamos energia mekkora hányada származik megújuló energiaforrásokból, továbbá az esetlegesen alkalmazott kazánokkal (hőtermelő berendezésekkel) kapcsolatos dokumentációt, valamint a maximálisan nyújtható ilyen energia százalékos arányát. A 2001/77/EK irányelvnek megfelelően a megújuló energiaforrások a megújuló nem fosszilis energiaforrásokat jelentik (szélenergia, napenergia, geotermikus energia, hullámenergia, árapály-hullám energia, vízenergia, biomassza, hulladék-lerakóhelyen fejlődő gáz, szennyvízkezelő üzemben fejlődő gáz és biogázok). Amennyiben a turistaszállás nem rendelkezik hozzáféréssel olyan piachoz, amely megújuló energiaforrásokból előállított energiát kínál, a megújuló energiaforrásra irányuló kérelmet alátámasztó dokumentumokat be kell nyújtani.
      2.   Szén és nehéz olajok
      
      Energiaforrásként sem 0,1 %-nál magasabb kéntartalmú olajokat, sem szenet nem lehet használni. A dekoratív kandallók tüzeléséhez használt szén nem tartozik e kritérium hatálya alá.
      Ez a kritérium csak az olyan turistaszállásokra vonatkozik, amelyek önálló fűtőrendszerrel rendelkeznek.
      
         Értékelés és ellenőrzés: a kérelmezőnek be kell nyújtania egy arról szóló nyilatkozatot, hogy megfelel e kritériumnak, megjelölve a felhasznált energiaforrások fajtáját.
      3.   Hatékonyság és hőtermelés
      
      Amennyiben az ökocímke érvényességének időtartama alatt új hőtermelő berendezés telepítésére kerül sor, annak a 2004/8/EK európai parlamenti és tanácsi határozat (2) 3. cikkében és III. mellékletében meghatározott nagy hatásfokú kapcsolt energiatermelési egységnek, egy hőszivattyúnak vagy nagy hatásfokon működő kazánnak kell lennie. Ez utóbbi esetben e kazán hatásfokának legalább négycsillagosnak (50 °C-on kb. 92 %, 70 °C-on 95 %) kell lennie a 92/42/EGK tanácsi irányelv (3) szerinti mérések alapján vagy a releváns terméknorma alapján, illetve az említett irányelv hatálya alá nem tartozó kazánokra vonatkozó szabályok alapján.
      A 92/42/EGK irányelvben meghatározott, folyékony vagy gáz-halmazállapotú tüzelőanyagokkal fűtött, meglévő melegvíz-kazánoknak meg kell felelniük az érintett irányelv által előírt – az irányelvben megállapított, legkevesebb háromcsillagos jelölésű – hatásfokstandardoknak. A meglévő kapcsolt energiatermelési egységeknek meg kell felelniük a nagy hatásfok 2004/8/EK irányelvben szereplő meghatározásának. A 92/42/EGK irányelv (4) hatálya alól kizárt kazánok hatásfokának meg kell felelnie a gyártó utasításainak és a hatásfokkal kapcsolatos nemzeti és helyi jogszabályoknak, de e meglévő kazánok esetében (a biomasszával működő kazánok kivételével) 88 %-nál alacsonyabb hatásfok nem elfogadható.
      
         Értékelés és ellenőrzés: a kérelmezőnek be kell nyújtania a kazán forgalomba hozataláért és/vagy karbantartásáért felelős személy(ek) által kiadott műszaki előírást, melyben fel kell tüntetnie annak hatásfokát.
      4.   Légkondicionálás
      
      Valamennyi, az ökocímke érvényességének időszaka során vásárolt háztartási légkondicionáló berendezésnek legalább a 2002/31/EK bizottsági irányelvben (5) meghatározott A energiahatékonysági osztályba kell tartoznia, vagy ennek megfelelő energiahatékonysággal kell rendelkeznie.
      
         Megjegyzés: Ez a kritérium nem vonatkozik azokra a légkondicionáló berendezésekre, amelyek más energiaforrással is működő készülékek, levegő-víz és víz-víz típusú hőszivattyúk vagy 12 kW-nál nagyobb teljesítménnyel (hűtőerővel) rendelkező készülékek.
      
         Értékelés és ellenőrzés: a kérelmezőnek a gyártótól vagy a légkondicionáló berendezés beszerelésért, forgalomba hozataláért és/vagy karbantartásáért felelős technikustól származó műszaki előírást kell benyújtania.
      5.   Épületek energiahatékonysága
      
      A turistaszállásnak meg kell felelnie az épületek energiahatékonyságára és energiateljesítményére vonatkozó nemzeti és helyi építési szabályzatoknak.
      
         Értékelés és ellenőrzés: a kérelmezőnek be kell nyújtania a 2002/91/EK európai parlamenti és tanácsi irányelv (6) értelmében kibocsátott energiaigazolást, vagy ha erről a nemzeti végrehajtási rendszer nem rendelkezik, akkor egy független szakértő által az épületek energiateljesítményéről készített vizsgálatok eredményeit.
      6.   Az ablakok szigetelése
      
      A fűtött és/vagy légkondicionált szobában és közös területeken valamennyi ablaknak az éghajlatnak és a helyi szabályozásnak megfelelő fokú hőszigetelő tulajdonságokkal kell rendelkeznie, valamint megfelelő fokú hangszigetelést kell biztosítania.
      A fűtött és/vagy légkondicionált szobában és közös használatú területeken levő, és a közösségi ökocímke megszerzését követően elhelyezett vagy felújított valamennyi ablaknak meg kell felelnie a 2002/91/EK irányelv 4., 5. és 6. cikkének és a 89/106/EGK tanácsi irányelvnek (7), valamint az azok végrehajtására vonatkozó nemzeti műszaki szabályzatoknak.
      
         Értékelés és ellenőrzés: a kérelmezőnek szakember nyilatkozatát kell benyújtania az e kritériumnak való megfelelésről, melyhez csatolnia kell a hőátbocsátási tényezők (U-érték) ismertetését. A 2002/91/EK irányelvnek megfelelő ablakok esetében a kérelmezőnek be kell nyújtania az energiaigazolást, vagy ha erről a nemzeti végrehajtási rendszer nem rendelkezik, az építő nyilatkozatát.
      7.   A fűtés vagy a légkondicionáló berendezés kikapcsolása
      
      Amennyiben a fűtés/légkondicionáló berendezés nem kapcsolódik ki automatikusan, amikor nyitva vannak az ablakok, akkor könnyen hozzáférhető tájékoztatónak kell figyelmeztetnie a vendégeket, hogy zárják be az ablako(ka)t, ha a fűtés/légkondicionáló berendezés be van kapcsolva. A közösségi ökocímke elnyerését követően beszerzett egyéni fűtő/légkondicionáló rendszereket automatikus kikapcsolóval kell ellátni, amelyek az ablakok kinyitása esetén lépnek működésbe.
      Ez a kritérium csak olyan turistaszállásokra vonatkozik, amelyek rendelkeznek fűtéssel és/vagy légkondicionálással.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és adott esetben mellékelnie kell a vendégeknek szóló tájékoztató szövegét.
      8.   A világítás lekapcsolása
      
      Amennyiben a világítás nem kapcsolódik ki automatikusan a szobákban, könnyen hozzáférhető tájékoztatónak kell figyelmeztetnie a vendégeket arra, hogy kapcsolják le a villanyt, amikor elhagyják a szobát.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a tájékoztató szövegét.
      9.   Energiatakarékos izzók
      
      
                  a)
               
               
                  A turistaszállás területén található izzók legalább 80 %-ának az A energiahatékonysági osztályba kell tartoznia a 98/11/EK bizottsági irányelv (8) meghatározásának megfelelően. Ez nem vonatkozik azokra a világítótestekre, amelyek fizikai jellemzőik alapján nem használhatók energiatakarékos izzókkal.
               
            
                  b)
               
               
                  Valamennyi olyan izzónak, amely az elhelyezéséből kifolyólag valószínűleg naponta több mint öt órán át fel van kapcsolva, A energiahatékonysági osztályba kell tartoznia a 98/11/EK irányelv szerint. Ez nem vonatkozik azokra a világítótestekre, amelyek fizikai jellemzőik alapján nem használhatók energiatakarékos izzókkal.
               
            
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritérium mindkét részének, mellékelve a különböző felhasznált izzók energiahatékonysági osztályáról szóló igazolást.
      10.   Kültéri fűtőberendezések
      
      A turistaszállás olyan külső területeinek fűtésére, mint a dohányzósarkok vagy a kültéri vacsorázó helyek, kizárólag megújuló energiaforrásokból táplált berendezések használhatók.
      
         Értékelés és ellenőrzés: a kérelmezőnek be kell nyújtania egy arról szóló nyilatkozatot, hogy megfelel ennek a kritériumnak, a megújuló energiaforrásból működtetett berendezések esetében megjelölve a felhasznált energiaforrások fajtáját.
      
         VÍZ
      
      11.   A csapból és zuhanyból folyó víz mennyisége
      
      A csapból és zuhanyfejből folyó víz átlagos mennyisége (kivéve a konyhai és kádcsapokat) nem lehet több mint 9 liter/perc.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és csatolnia kell a vonatkozó dokumentációt, amely magyarázatot tartalmaz arra vonatkozóan, hogy a turistaszállás hogyan felel meg e kritériumnak.
      12.   Szeméttárolók a WC-kben
      
      Mindegyik WC-fülkében megfelelő szeméttárolónak kell lennie, és a vendégek figyelmét fel kell hívni arra, hogy a megfelelő szemetet ne a WC-csészébe, hanem a szeméttárolóba dobják.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a vendégek tájékoztatására vonatkozó megfelelő dokumentációt.
      13.   Öblítés a vizeldékben
      
      Valamennyi vizeldét vagy automatikus (időprogramozásos) vagy kézi öblítőrendszerrel kell felszerelni a folyamatos öblítés elkerülésére.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a beszerelt vizeldékre vonatkozó dokumentációt.
      14.   Törülközők és lepedők cseréje
      
      A vendégeket érkezéskor tájékoztatni kell a turistaszállás környezetvédelmi politikájáról. E tájékoztatásnak tartalmaznia kell, hogy a szobában található ágyneműket és törülközőket a vendég kérésére cserélik, vagy annak hiányában cseréjük a turistaszállás környezetvédelmi politikájában, vagy a törvény és/vagy a nemzeti rendeletek előírásaiban meghatározott gyakorisággal történik. Ez kizárólag azokra a turistaszállásokra vonatkozik, amelyek esetében a szolgáltatás magában foglalja a törülközők és/vagy ágyneműk biztosítását.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a vendégek tájékoztatását, valamint az arra vonatkozó dokumentációt, hogy a turistaszállás hogyan tesz eleget a vendégek kéréseinek.
      15.   Szabályszerű szennyvízelvezetés
      
      A helyi önkormányzat szennyvízkezelési tervének és a közösségi rendeleteknek megfelelően a turistaszállásnak a vendégeket és a személyzetet tájékoztatnia kell a szennyvízgyűjtő rendszer szabályszerű használatáról az olyan anyagok vízbe kerülésének megelőzése érdekében, amelyek megakadályozhatják a szennyvízkezelést. Amennyiben az önkormányzat szennyvízkezelési terve nem áll rendelkezésre, a turistaszállásnak közzé kell tennie azon anyagok általános listáját, amelyek a 2006/118/EK európai parlamenti és tanácsi irányelv (9) értelmében a szennyvízzel együtt nem ártalmatlaníthatók.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, melyhez mellékelnie kell a vonatkozó dokumentációt (szennyvízkezelési terv – ha van ilyen – valamint a vendégeknek és a személyzetnek nyújtott tájékoztatás).
      
         MOSÓ- ÉS TISZTÍTÓ-, VALAMINT FERTŐTLENÍTŐSZEREK
      
      16.   Fertőtlenítőszerek
      
      Fertőtlenítőszereket csak ott lehet használni, ahol szükség van rájuk az előírt higiénés követelményeknek való megfelelés érdekében.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és be kell jelentenie, hogy hol és mikor használ fertőtlenítőszereket.
      
         HULLADÉK
      
      17.   A vendégek szelektív hulladékgyűjtése
      
      A vendégeket tájékoztatni kell arról, hogy a legjobb helyi vagy nemzeti rendszerek értelmében hogyan és mikor gyűjthetik szelektíven a hulladékot a turistaszállás helyszínének megfelelő területen. A szelektív hulladékgyűjtéshez a szobákban és elérhető távolságon belül megfelelő konténereket kell elhelyezni.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, melyhez mellékelnie kell a vendégeknek nyújtott tájékoztatással kapcsolatos vonatkozó dokumentációt, és meg kell adnia a konténerek helyét a turistaszállás területén.
      18.   Szelektív hulladékgyűjtés
      
      A hulladékot olyan kategóriák szerint kell szelektálni, amelyeket a helyi vagy a nemzeti hulladékgazdálkodási létesítmények elkülönítetten tudnak kezelni, különös tekintettel a veszélyes hulladékra, amelyet a 2000/532/EK bizottsági határozatban (10) felsoroltak szerint kell szelektálni, gyűjteni és ártalmatlanítani, továbbá gondoskodni kell annak megfelelő végleges elhelyezéséről. E listán szerepelnek: tonerek, festékek, hűtő és elektromos berendezések, elemek és akkumulátorok, energiatakarékos izzók, gyógyszerek, zsírok/olajok, valamint a 2002/96/EK irányelvben (11) és a 2002/95/EK európai parlamenti és tanácsi irányelvben (12) meghatározott elektronikus berendezések.
      Ha a helyi önkormányzat nem nyújt lehetőséget a szelektív hulladékgyűjtésre és/vagy ártalmatlanításra, a turistaszállásnak írásban közölnie kell az illetékes szervekkel a hulladékszelekcióra való hajlandóságát, valamint a szelektív hulladékgyűjtés és/vagy –eltávolítás hiányával kapcsolatos aggodalmát. Amennyiben a helyi hatóság nem gondoskodik a veszélyes hulladék elhelyezéséről, a kérelmezőnek minden évben be kell nyújtania egy, a helyi hatóságtól származó nyilatkozatot arról, hogy helyben nem áll rendelkezésre veszélyeshulladék-kezelő rendszer.
      A helyi hatóságok számára évente kell beadni a szelektív hulladékgyűjtés és/vagy ártalmatlanítás biztosítására irányuló kérelmet.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és ehhez mellékelnie kell a helyi hatóságok által elfogadott különböző hulladékkategóriák megjelölését és/vagy a magántársaságokkal kötött vonatkozó szerződéseket. Adott esetben a kérelmezőnek minden évben be kell nyújtania az erre vonatkozó nyilatkozatot a helyi hatóságnak.
      19.   Egyszer használatos termékek
      
      Eltérő törvényi rendelkezés hiányában az olyan egyszer használatos (nem utántölthető) toalettszerek, mint a sampon és a szappan, valamint olyan egyéb (nem újrahasználható) termékek, mint a zuhanyzósapka, kefék, körömreszelők stb. használata nem megengedett. Amennyiben ezen egyszer használatos termékek meglétét törvény írja elő, a kérelmezőnek mindkét lehetőséget fel kell kínálnia a vendégek számára, és megfelelő kommunikációval a többször használatos termékek használatát kell szorgalmaznia.
      Az egyszer használatos ivócsészék és -poharak, tányérok és evőeszközök használata csak akkor engedélyezett, ha azok az EN:13432 szabvány értelmében megújuló nyersanyagokból készültek, biológiailag lebomlanak és komposztálódnak.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, melyhez mellékelnie kell a következőket: a vonatkozó magyarázó dokumentumokat (beleértve az egyszer használatos termékek használatát előíró bármely jogszabályt) arról, hogy e kritérium hogyan teljesül; ellentmondásmentes dokumentumokat az újratölthető termékekről és/vagy – adott esetben – a vendégeknek nyújtott, a többször használatos termékek használatára ösztönző tájékoztatásról.
      Annak bizonyítására, hogy az egyszer használatos ivócsészék, poharak, tányérok és evőeszközök megfelelnek e kritériumnak, be kell nyújtani az EN:13432 szabványnak való megfelelőség bizonyítékát.
      20.   A reggeli csomagolása
      
      Ellenkező törvényi rendelkezés hiányában a reggelihez vagy egyéb étkeztetési szolgáltatáshoz – a zsírtartalmú kenhető készítmények (vaj, margarin és krémsajt), a csokoládé- és mogyorókrém, valamint a diétás és diabetikus lekvárok és konzervek kivételével – nem használhatók egyadagos élelmiszercsomagok.
      
         Értékelés és ellenőrzés: a kérelmezőnek nyilatkozatot és részletes magyarázatot kell benyújtania arról, hogy megfelel e kritériumnak, és arról, hogyan teljesíti azt, amelyhez mellékelnie kell a felhasznált egyadagos termékek listáját és az ezt előíró jogszabályt.
      
         EGYÉB SZOLGÁLTATÁSOK
      
      21.   Nemdohányzó részlegek a közös használatú területeken
      
      Minden beltéri közös használatú területen ki kell alakítani egy nemdohányzó részt.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak.
      22.   Tömegközlekedés
      
      A vendégeket és a személyzetet az elsődleges kommunikációs csatornán könnyen hozzáférhető információk formájában kell tájékoztatni a turistaszállásra érkező és onnan induló tömegközlekedési lehetőségekről. Amennyiben nincs megfelelő tömegközlekedés, más környezetbarát közlekedési eszközökről szóló tájékoztatást is kell nyújtani.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, mellékelve a rendelkezésre álló tájékoztató anyagok másolatait.
      
         GAZDÁLKODÁS
      
      A 761/2001/EK európai parlamenti és tanácsi rendelet (13) alapján bejegyzett Environmental Management Systemmel (környezetvédelmi vezetési rendszerrel) vagy az ISO:14001 szerinti tanúsítással rendelkező kérelmezők – a 27., 28. és 29. kritérium kivételével (adatgyűjtés és tájékoztatás) – automatikusan teljesítik a következő gazdálkodási kritériumokat. Ezekben az esetekben az adott kritériumoknak való megfelelés bizonyítási eszköze az EMAS-regisztráció vagy az ISO:14001 tanúsítvány.
      23.   Kazánok és légkondicionáló rendszerek karbantartása és szervizelése
      
      A kazánok és légkondicionáló rendszerek karbantartását és szervizelését legalább évente el kell végezni, vagy gyakrabban, ha az előírások úgy kívánják, illetve ha szükséges, megfelelően képzett szakemberekkel, adott esetben a Nemzetközi Elektrotechnikai Bizottság (IEC) szabványai vagy a nemzeti szabványok alapján, illetve a használati útmutató szerint.
      A légkondicionáló rendszerek esetében azok karbantartását (szivárgás ellenőrzése és javítása) a 842/2006/EK európai parlamenti és tanácsi rendelet (14) értelmében kell elvégezni, a berendezésben jelen levő F-gáz (fluortartalmú üvegházhatású gáz) függvényében, az alábbiak szerint:
      
                  —
               
               
                  a 3 kg vagy annál több F-gázt tartalmazó berendezések esetében 12 havonta legalább egy alkalommal (ez az előírás nem vonatkozik a légmentesen zárt rendszerrel felszerelt, és ezt igazoló címkével ellátott berendezésekre, amelyek 6 kg-nál kevesebb fluortartalmú üvegházhatású gázt tartalmaznak),
               
            
                  —
               
               
                  a 30 kg vagy annál több F-gázt tartalmazó berendezések esetében legalább félévente egy alkalommal,
               
            
                  —
               
               
                  a 300 kg vagy annál több F-gázt tartalmazó berendezések esetében legalább háromhavonta egy alkalommal.
               
            
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritérium valamennyi részének, mellékelve a kazánok leírását és karbantartási programját, valamint a karbantartást végző személyek/cégek adatait, illetve azt, hogy a karbantartás során mi a vizsgálat tárgya.
      A 3 kg vagy annál több F-gázt tartalmazó légkondicionáló berendezések esetében a kérelmezőnek be kell nyújtania az első alkalommal mért F-gázok mennyiségéről és típusáról, a hozzáadott mennyiségekről és a karbantartás során mért mennyiségekről szóló nyilvántartást, a szervizelés és a végleges ártalmatlanítás dokumentációját, a szervizelést vagy karbantartást végző cég vagy szakember adatait, valamint a szivárgási ellenőrzések időpontjait, eredményeit és a vonatkozó információkat, különösen a 30 kg-nál több F-gázzal üzemelő, helyhez kötött különálló berendezés adatait.
      24.   Környezetpolitika és környezetvédelmi program
      
      A vezetőségnek rendelkeznie kell környezetpolitikával, továbbá egyszerű környezetpolitikai nyilatkozatot és pontos cselekvési programot kell kidolgoznia a környezetpolitika alkalmazásának biztosítása érdekében.
      Az intézkedési programnak meg kell határoznia az energiára, a vízre, a vegyi anyagokra és a hulladékokra vonatkozóan a környezeti célkitűzéseket, amelyeket kétévenként felül kell vizsgálni, a szabadon választható kritériumok és adott esetben az összegyűjtött adatok figyelembevételével. Meg kell határoznia azt a személyt, aki a turistaszállásra vonatkozó környezeti kérdések felelőseként köteles meghozni a szükséges intézkedéseket és biztosítani a célok megvalósítását. A környezetvédelmi politikát a nyilvánosság számára is hozzáférhetővé kell tenni. A vendégektől kérdőívek vagy ellenőrző lista kitöltésével összegyűjtött észrevételeket és visszajelzéseket figyelembe kell venni.
      
         Értékelés és ellenőrzés: a kérelmezőnek nyilatkozatot kell benyújtania az e kritériumnak való megfelelésről, a környezetpolitika vagy a politikai nyilatkozat és a cselekvési program másolatával, valamint a vendégek jelzéseinek figyelembevételére szolgáló eljárások ismertetésével együtt.
      25.   A személyzet képzése
      
      A turistaszállásnak tájékoztatást és képzést kell nyújtania a személyzetének, beleértve írásos szabályzat vagy kézikönyvek rendelkezésre bocsátását, a környezetvédelmi intézkedések végrehajtásának biztosítására, valamint a környezetbarát viselkedésmód tudatossági szintjének az emelésére. Különösen az alábbi témaköröket kell figyelembe venni:
      
                   
               
               
                  Az energiatakarékosság tekintetében:
                  
                              —
                           
                           
                              A személyzetet ki kell képezni az energiatakarékosság módjairól.
                           
                        
            
                   
               
               
                  A víztakarékosság tekintetében:
                  
                              —
                           
                           
                              A személyzetet ki kell képezni arra, hogy mindennap ellenőrizze, észlelhető-e valahol szivárgás, és ha szükséges, tegye meg a szükséges intézkedéseket.
                           
                        
                              —
                           
                           
                              A növényeket és a szabadtéri területeket – ahol ezt a regionális vagy az éghajlati tényezők lehetővé teszik – általában a nap legmagasabb állása előtt vagy naplemente után kell öntözni.
                           
                        
                              —
                           
                           
                              A személyzetet tájékoztatni kell arról, hogy mi a turistaszállás politikája a 14. kritérium, azaz a törölközők cseréjével kapcsolatban, és utasításokkal kell ellátni őket arra vonatkozóan, hogyan kell megfelelni e kritériumnak.
                           
                        
            
                   
               
               
                  
                     Vegyi anyagok tekintetében:
                  
                              —
                           
                           
                              A személyzetet ki kell képezni arra, hogy a mosó- és tisztító-, valamint fertőtlenítőszerekből ne használjanak többet a csomagoláson ajánlott mennyiségnél.
                           
                        
            
                   
               
               
                  A hulladék tekintetében:
                  
                              —
                           
                           
                              A személyzetet ki kell képezni arra, hogy a hulladékot olyan kategóriák szerint gyűjtsék és helyezzék el a megfelelő ártalmatlanítóban, amelyeket a 18. kritériumban meghatározott helyi vagy a nemzeti hulladékgazdálkodási létesítmények elkülönítetten tudnak kezelni.
                           
                        
                              —
                           
                           
                              A személyzetet ki kell képezni a 2000/532/EK határozatban szereplő jegyzékben feltüntetett és a 18. kritériumban meghatározott veszélyes hulladékok összegyűjtésére, és a megfelelő ártalmatlanítóba való elszállítására.
                           
                        
            A személyzet valamennyi új tagjának a munkába lépést követő négy héten belül, a teljes személyzetnek pedig legalább évenként megfelelő képzést kell nyújtani.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, valamint mellékelnie kell a képzési program részleteit, tartalmát, és az arról szóló jelentést, hogy a személyzet mely tagjai mikor milyen képzésben vettek részt. A kérelmezőnek a valamennyi említett témakört érintő személyzeti kommunikációs eljárások másolatát is be kell nyújtania.
      26.   A vendégek tájékoztatása
      
      A turistaszállásnak valamennyi vendéget – köztük a konferencia-résztvevőket – tájékoztatnia kell a létesítmény környezetvédelmi politikájáról, beleértve a biztonsági és tűzvédelmi szempontokat, és fel kell kérni őket arra, hogy vegyenek részt azok végrehajtásában. A vendégeknek nyújtott információban utalni kell a környezetvédelmi politika égisze alatt hozott intézkedésekre, és tájékoztatni kell őket a közösségi ökocímkéről. A vendégeket a recepción kell aktívan tájékoztatni, és egy kérdőívet kell átnyújtani nekik, amely a turistaszállás környezetvédelmi vonatkozásairól kialakított véleményükre irányul. A felhívásokat, amelyek arra kérik fel a vendégeket, hogy támogassák a környezetvédelmi célkitűzéseket, a vendégek számára jól látható helyekre kell kitenni, elsősorban a közös használatú területekre és a szobákba.
      A különböző területekre vonatkozó különös intézkedések az alábbiak:
      
                   
               
               
                  Az energia tekintetében:
                  
                              —
                           
                           
                              Adott esetben a 7. és 8. kritérium értelmében a vendégeket tájékoztatni kell a fűtés és/vagy a légkondicionálás és a világítás lekapcsolásáról.
                           
                        
            
                   
               
               
                  A víz és a szennyvíz tekintetében:
                  
                              —
                           
                           
                              A fürdőszobákban megfelelően tájékoztatni kell a vendégeket arról, hogyan járulhatnak hozzá a turistaszállás vízzel való takarékoskodásához.
                           
                        
                              —
                           
                           
                              A vendégeket fel kell kérni arra, hogy értesítsék a személyzetet bármiféle szivárgásról.
                           
                        
                              —
                           
                           
                              Az illemhelyeken feliratokkal kell felkérni a vendégeket arra, hogy a hulladékot ne a WC-be, hanem a szeméttárolókba dobják.
                           
                        
            
                   
               
               
                  A hulladék tekintetében:
                  
                              —
                           
                           
                              A vendégeket tájékoztatni kell a turistaszállás hulladékmennyiség csökkentésére irányuló politikájáról, valamint az eldobható és egyadagos termékeket helyettesítő minőségi termékek használatáról, és amennyiben valamely jogszabály az eldobható termékek használatát írja elő, ösztönözni kell őket arra, hogy a többször használatos termékeket használják inkább.
                           
                        
                              —
                           
                           
                              A vendégeket arról is tájékoztatni kell, hogy a helyi vagy nemzeti rendszerek értelmében a turistaszállás területén belül hogyan és hol tudják a hulladékot szelektíven gyűjteni és veszélyes anyagaikat ártalmatlanítani.
                           
                        
            
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, mellékelve a vendégek számára kitett tájékoztatók és felhívások egy-egy példányát; meg kell jelölnie, hogyan osztja szét és szedi össze a kérdőíveket, valamint milyen módon veszi figyelembe a visszajelzéseket.
      27.   Energia- és vízfogyasztási adatok
      
      A turistaszállásnak kidolgozott eljárásokkal kell rendelkeznie a teljes energiafogyasztásra (kWh), a villamosenergia- és egyéb energiaforrás-fogyasztásra (kWh) és a vízfogyasztásra (liter) vonatkozó adatgyűjtéshez és -ellenőrzéshez.
      A turistaszállás nyitvatartási időszaka alatt az adatokat lehetőség szerint havonta vagy legalább évente össze kell gyűjteni, külön megjelölve a vendégéjszakánkénti fogyasztást és a beltéri terület m2-enkénti átlagfogyasztását.
      A turistaszállásnak az eredményeket évente kell jelentenie azon illetékes szerv számára, amely a kérelmet elbírálta.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell egy leírást az eljárásokról. A kérelmezőnek a kérelem benyújtásakor legalább az előző hat hónapra vonatkozóan, és ezt követően minden évben az előző évre vagy idényre vonatkozóan meg kell adnia a fent említett fogyasztási adatokat (ha ezek rendelkezésre állnak).
      28.   Egyéb adatok gyűjtése
      
      A turistaszállásnak kidolgozott eljárásokkal kell rendelkeznie a vegyi anyagok fogyasztására (kg és/vagy liter) vonatkozó adatgyűjtéshez és -ellenőrzéshez, annak megjelölésével, hogy a termék koncentrátum-e vagy sem, és hogy mekkora a termelt hulladék mennyisége (a nem szelektíven gyűjtött hulladék literben vagy kg-ban).
      Lehetőség szerint havonta vagy legalább évente össze kell gyűjteni az adatokat, külön megjelölve a vendégéjszakánkénti fogyasztást és a beltéri terület m2-enkénti átlag fogyasztását.
      A turistaszállásnak az eredményeket évente kell jelentenie azon illetékes szerv számára, amely a kérelmet elbírálta.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel ennek a kritériumnak, és mellékelnie kell egy leírást az eljárásokról. A kérelmezőnek a kérelem benyújtásakor legalább az előző hat hónapra vonatkozóan, és ezt követően minden évben az előző évre vagy idényre vonatkozóan meg kell adnia a fent említett fogyasztási adatokat (ha ezek rendelkezésre állnak). A kérelmezőnek pontosan meg kell neveznie a nyújtott szolgáltatásokat, illetve azt, hogy végez-e a telephelyén mosodai tevékenységet.
      29.   Az ökocímkén megjelenő információ
      
      Az ökocímke 2. rovatának a következő szöveget kell tartalmaznia:
      
         „Ez a turistaszállás intézkedések révén tevékeny szerepet vállal a megújuló energiaforrások használatában, az energiatakarékosságban, a hulladékmennyiség csökkentésében és a helyi környezet javításában.”
      
      
         Értékelés és ellenőrzés: a kérelmezőnek egy mintát kell benyújtania arról, hogyan fogja használni a címkét, valamint mellékelnie kell egy nyilatkozatot arról, hogy megfelel e kritériumnak.
      B.   SZAKASZ
      
         
            A 2. CIKK (1) ÉS (2) BEKEZDÉSÉBEN EMLÍTETT VÁLASZTHATÓ KRITÉRIUMOK
         
      
      Az e szakaszban meghatározott kritériumok mindegyikéhez pontokban vagy pontok törtrészében kifejezett érték tartozik. A turistaszállásoknak az ökocímke elnyerésére való alkalmassághoz minimum 20 pontot kell elérniük.
      Az előírt teljes pontszámot 3 ponttal növelni kell, ha a turistaszállás vezetése vagy tulajdonosa a következő plusz szolgáltatások bármelyikét kínálja:
      
                  —
               
               
                  étkeztetési szolgáltatások (beleértve a reggelit),
               
            
                  —
               
               
                  szabadidős/fitnesz tevékenységek, amelyek a szaunákat, az úszómedencéket és mindazokat az egyéb létesítményeket foglalják magában, amelyek a turistaszállás területén belül találhatók. Amennyiben a szabadidős/fitnesz szolgáltatásokra egy wellness-központban kerül sor, az előírt pontszámot 3 helyett 5-tel kell megemelni,
               
            
                  —
               
               
                  zöld-/kültéri területek, beleértve a vendégek számára nyitva álló parkokat és kerteket.
               
            
         ENERGIA
      
      30.   Villamos energia előállítása megújuló energiaforrás bevonásával (maximum 4 pont)
      
      A turistaszállásnak a villamos energia előállításához napelemekkel (nappanelekkel) vagy helyi víz-, geotermikus, biomassza vagy szélerőművel kell rendelkeznie, amely éves szinten legalább a teljes villamosenergia-fogyasztás legalább 20 %-át szolgáltatja vagy fogja szolgáltatni (2 pont).
      A turistaszállás köteles a villamosenergia-hálózatba betáplálni a megújuló energiaforrásokból származó villamos energia nettó mennyiségét (2 pont).
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a napelemekkel, víz-, geotermikus, biomassza vagy szélerőművel és azok potenciális és tényleges kibocsátásával kapcsolatos dokumentációt és adatokat, továbbá a hálózat kimenő és bejövő villamosenergia forgalmával kapcsolatos adatokat annak igazolására, hogy mekkora a megújuló energiaforrásoknak a villamosenergia-hálózathoz adott nettó villamosenergia-hozzájárulása.
      31.   Megújuló energiaforrásokból származó energia (legfeljebb 2 pont)
      
      A szobák hűtésére vagy fűtésére, vagy a higiénés helyiségekben használt víz melegítésére felhasznált teljes energia legalább 70 %-ának megújuló energiaforrásokból kell származnia. (1,5 pont, 2 pont jár akkor, ha a turistaszálló erre a célra felhasznált energiájának 100 %-a megújuló energiaforrásból származik).
      
         Értékelés és ellenőrzés: a kérelmezőnek nyilatkoznia kell az e kritériumnak való megfelelésről, melyhez csatolni kell a szobák fűtése és a melegvíz előállítása során fogyasztott energiára vonatkozó adatokat, valamint az azt bemutató dokumentációt, hogy ennek az energiának legalább 70 %-a vagy 100 %-a megújuló energiaforrásokból származik.
      32.   A kazánok energiahatékonysága (1,5 pont)
      
      A turistaszállásnak négycsillagos kazánokkal kell rendelkeznie a 92/42/EK irányelvben meghatározottak szerint.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a megfelelő dokumentációt.
      33.   A kazán NOx-kibocsátása (1,5 pont)
      
      A kazánoknak a NOx-kibocsátást szabályozó EN:297 prA3 norma szerinti 5-ös osztályba kell tartoznia, és – a gázkondenzáló kazánok esetében – kevesebb, mint 60 mg NOx/kWh-t, míg a legfeljebb 120 kW névleges kibocsátású nem gázkondenzáló kazánok esetében 70 mg NOx/kWh-t kell kibocsátania.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a kazán értékesítéséért és/vagy karbantartásáért felelős szakemberek által kiállított jelentést vagy műszaki előírást.
      34.   Távhőellátó rendszer (1,5 pont)
      
      Az ökocímke elnyeréséhez a turistaszállás fűtését hatékonyan működő távhőellátó rendszer segítségével kell biztosítani, az alábbiak szerint:
      A hőtermelés vagy a 2004/8/EK irányelvben vagy bármely más azon irányelv végrehajtására elfogadott bizottsági jogszabályban előírt, magas hatásfokú kapcsolt energiatermelési egység vagy olyan hatásfokon működő hőkazánok segítségével történik, amely megegyezik vagy meghaladja a 2007/74/EK bizottsági (15) határozatban megállapított alkalmazandó referenciaértékeket.
      Továbbá:
      A távfűtési elosztó hálózatok vezetékeinek meg kell felelniük az Európai Szabványügyi Bizottság (CEN) e vezetékekre vonatkozó szabványaiban előírt követelményeknek.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a távhőellátó rendszerhez való kapcsolódást igazoló dokumentumokat.
      35.   Hővel kapcsolt villamos energia – kapcsolt energiatermelés (1,5 pont)
      
      A 2004/8/EK irányelv értelmében a turistaszállások villamos energiáját és fűtését nagy hatásfokú kapcsolt energiatermelési egységnek kell előállítania. Amennyiben a turistaszállás-szolgáltatás helyszínén ilyen kapcsolt energiatermelési egység rendelkezésre áll, annak hő- és villamosenergia-kibocsátási értéke a létesítmény teljes hő- és villamosenergia-fogyasztásának legalább 70 %-a kell, hogy legyen. Az energiaellátást a 2004/8/EK irányelvben meghatározott módszer szerint kell kiszámítani.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell az arra a létesítményre vonatkozó dokumentációt, amely a hővel kapcsolt villamos energiát szolgáltatja.
      36.   Hőszivattyú (maximum 2 pont)
      
      A turistaszállásnak hőt és/vagy légkondicionálást biztosító hőszivattyúval kell rendelkeznie (1,5 pont). A turistaszálláson rendelkezésre áll egy közösségi ökocímkével, vagy ISO I. típusba tartozó ökocímkével ellátott hőszivattyú (2 pont).
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a hőszivattyúra vonatkozó dokumentumokat.
      37.   Hővisszanyerés (maximum 1,5 pont)
      
      A turistaszállásnak a következő kategóriák közül 1-nél (1 pont) vagy 2-nél (1,5 pont) hővisszanyerő rendszerrel kell rendelkeznie: hűtőrendszerek, ventilátorok, mosógépek, mosogatógépek, úszómedence (medencék), higiénés helyiségek szennyvize.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a hővisszanyerő rendszerre vonatkozó dokumentációt.
      38.   Hőszabályozás (1,5 pont)
      
      A hőmérsékletnek minden közös használatú területen és szobában egyénileg szabályozhatónak kell lennie.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a hőszabályozó rendszerekre vonatkozó dokumentációt.
      39.   Az épületek energiateljesítmény-vizsgálatai (1,5 pont)
      
      A turistaszálláson évente kétszer egy független szakértőnek energiateljesítmény-vizsgálatot kell végeznie, és az e vizsgálatban megállapított energiateljesítmény fokozásáról szóló legalább két ajánlást végre kell hajtani.
      
         Értékelés és ellenőrzés: a kérelmezőnek az energiahatékonysági vizsgálatról készített jelentés mellett részletes dokumentációt is be kell nyújtania arról, hogy a turistaszállás hogyan teljesítette ezt a kritériumot.
      40.   Légkondicionálás (maximum 2 pont)
      
      A turistaszálláson működő minden háztartási légkondicionáló berendezés energiahatékonysága 15 %-kal meghaladja a 2002/31/EK irányelvben meghatározott, az A energiahatékonysági osztályba soroláshoz szükséges küszöbértéket (1,5 pont). A turistaszálláson működő minden háztartási légkondicionáló berendezés energiahatékonysága 30 %-kal meghaladja a 2002/31/EK irányelvben meghatározott, az A energiahatékonysági osztályba soroláshoz szükséges küszöbértéket (2 pont).
      Ez a kritérium nem vonatkozik azokra a készülékekre, amelyek más energiaforrások felhasználásával is üzemeltethetőek, levegő-víz vagy víz-víz típusú hőszivattyúk, illetve 12 kW-nál nagyobb teljesítményű (hűtőerejű) egységek.
      
         Értékelés és ellenőrzés: a kérelmezőnek be kell nyújtania a vonatkozó dokumentumokat annak igazolására, hogy megfelel e kritériumnak.
      41.   A légkondicionáló- és fűtőrendszerek automatikus kikapcsolódása (1,5 pont)
      
      Automatikus rendszert kell beszerelni, amely kikapcsolja a szobák légkondicionálását és fűtését, amikor nyitva vannak az ablakok.
      
         Értékelés és ellenőrzés: a kérelmezőnek be kell nyújtania a légkondicionáló rendszer üzembe helyezéséért, értékesítéséért és/vagy karbantartásáért felelős szakember által készített műszaki előírást.
      42.   Bioklimatikus építészet (3 pont)
      
      A turistaszállást a bioklimatikus építészet elveinek megfelelően kell megépíteni.
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez csatolnia kell a megfelelő dokumentációt.
      43.   Energiatakarékos hűtőszekrények (1 pont), sütők (1 pont), mosogatógépek (1 pont), mosógépek (1 pont), szárítók/szárítógépek (1 pont) és irodai berendezések (1 pont) – (maximum 3 pont)
      
      
                  a)
               
               
                  (1 pont): Valamennyi háztartási hűtőszekrénynek A + vagy A++ hatékonysági osztályba kell tartoznia a 94/2/EK bizottsági irányelv (16) meghatározásai szerint, valamint valamennyi bárhűtőszekrénynek vagy minibárnak legalább B energiahatékonysági osztályba kell tartoznia.
                  
                     Értékelés és ellenőrzés: a kérelmezőnek be kell nyújtania a hűtőszekrények, illetve a bárhűtőszekrények és minibárok energiaosztályára vonatkozó dokumentumokat.
               
            
                  b)
               
               
                  (1 pont): Valamennyi villamos sütőnek az A energiahatékonysági osztályba kell tartoznia a 2002/40/EK bizottsági irányelvben (17) meghatározottak szerint.
                  
                     Értékelés és ellenőrzés: a kérelmezőnek be kell nyújtania az összes háztartási villanysütő energiaosztályát igazoló dokumentumokat.
                  
                     Megjegyzés: Ez a kritérium nem vonatkozik a nem villamos energiával működő sütőkre, illetve a 2002/40/EK irányelv hatálya alá nem tartozó sütőkre (pl. ipari sütőkre).
               
            
                  c)
               
               
                  (1 pont): Valamennyi háztartási mosogatógépnek az A energiahatékonysági osztályba kell tartoznia a 97/17/EK bizottsági irányelv (18) előírásai szerint.
                  
                     Értékelés és ellenőrzés: a kérelmezőnek be kell nyújtania az összes mosogatógép energiaosztályát igazoló dokumentumokat.
                  
                     Megjegyzés: Ez a kritérium nem vonatkozik az 97/17/EK irányelv hatálya alá nem tartozó mosogatógépekre (például az ipari mosogatógépekre).
               
            
                  d)
               
               
                  (1 pont): Valamennyi háztartási mosógépnek az A energiahatékonysági osztályba kell tartoznia a 95/12/EK bizottsági irányelv (19) előírásai szerint.
                  
                     Értékelés és ellenőrzés: a kérelmezőnek be kell nyújtania az összes mosógép energiaosztályát igazoló dokumentumokat.
                  
                     Megjegyzés: Ez a kritérium nem vonatkozik a 95/12/EK irányelv hatálya alá nem tartozó mosógépekre (például az ipari mosógépekre).
               
            
                  e)
               
               
                  (1 pont): Az irodai berendezések (személyi számítógépek, monitorok, faxok, nyomtatók, szkennerek, fénymásoló gépek) legalább 80 %-a jogosult az „Energy Star” címke viselésére, a 106/2008/EK európai parlamenti és tanácsi rendelet (20) és a 2003/168/EK bizottsági határozat (21) szerint.
                  
                     Értékelés és ellenőrzés: a kérelmezőnek dokumentációt kell benyújtania annak igazolására, hogy az irodai berendezések rendelkeznek az Energy Star minősítéssel.
               
            
                  f)
               
               
                  (1 pont): Valamennyi elektromos szárítógépnek az A energiahatékonysági osztályba kell tartoznia a 95/13/EK bizottsági irányelv (22) előírásai szerint.
                  
                     Értékelés és ellenőrzés: a kérelmezőnek dokumentációt kell benyújtania az összes elektromos szárítógép energiaosztályának igazolására.
                  
                     Megjegyzés: Ez a kritérium nem vonatkozik a 95/13/EK irányelv hatálya alá nem tartozó szárítógépekre (például az ipari szárítógépekre).
               
            44.   Távolságérzékelővel felszerelt elektromos kéz- és hajszárítók (maximum 2 pont)
      
      Valamennyi elektromos kéz- (1 pont) és hajszárítónak (1 pont) rendelkeznie kell távolságérzékelővel vagy az I. típusba tartozó ISO ökocímkével.
      
         Értékelés és ellenőrzés: a kérelmezőnek megfelelő igazolásokat kell benyújtania arról, hogy a turistaszállás hogyan felel meg e kritériumnak.
      45.   A hűtőszekrény(ek) elhelyezése (1 pont)
      
      Az energiaveszteség csökkentése érdekében a konyhai, éttermi és bárhűtőszekrény(eke)t az energiatakarékossági elveknek megfelelően kell elhelyezni és szabályozni.
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak.
      46.   Világítás automatikus kikapcsolása a szobákban (1,5 pont)
      
      A turistaszállás 95 %-ában olyan automatikus rendszert kell beszerelni, amely kikapcsolja a világítást, ha a vendégek elhagyják a szobát.
      
         Értékelés és ellenőrzés: a kérelmezőnek be kell nyújtania az e rendszerek üzembe helyezéséért és/vagy karbantartásáért felelős szakember által készített műszaki előírást.
      47.   Szauna időmérője (1 pont)
      
      Valamennyi szaunakabint és gőzfürdőt időmérővel kell felszerelni, vagy ki kell tűzni a ki- és bekapcsolásukat szabályozó személyzeti eljárást.
      
         Értékelés és ellenőrzés: a kérelmezőnek be kell nyújtania az e rendszerek üzembe helyezéséért és/vagy karbantartásáért felelős szakember által készített műszaki előírást.
      48.   Úszómedence fűtése megújuló energiaforrások segítségével (maximum 1,5 pont)
      
      Az úszómedence vizének fűtéséhez felhasznált energiának megújuló energiaforrásokból kell származnia. Legalább 50 %: 1 pont, 100 %: 1,5 pont.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, melyhez adatokat kell mellékelnie az úszómedence vizének fűtése során felhasznált energiáról, és dokumentációt, amelyek alapján kimutatható, hogy a felhasznált energiamennyiség hányad része származik megújuló energiaforrásokból.
      49.   Külső világítás automatikus kikapcsolása (1,5 pont)
      
      Egy meghatározott időpont után gondoskodni kell a biztonsági okok által nem indokolt kültéri lámpák automatikus lekapcsolásáról, vagy arról, hogy e lámpák mozgásérzékelő segítségével lépjenek működésbe.
      
         Értékelés és ellenőrzés: a kérelmezőnek be kell nyújtania az e rendszerek üzembe helyezéséért és/vagy karbantartásáért felelős szakember által készített műszaki előírást.
      
         VÍZ
      
      50.   Esővíz (2 pont) és újrahasznosított víz (2 pont) használata
      
      
                  a)
               
               
                  (2 pont): Az esővizet össze kell gyűjteni, és nem tisztálkodási célra, valamint nem ivóvíz céljára kell felhasználni.
                  
                     Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan tesz eleget e kritériumnak, ehhez mellékelnie kell a megfelelő igazoló dokumentumokat és a megfelelő biztosítékokat arra nézve, hogy a tisztálkodási- és ivóvíz-ellátást teljes mértékben elkülönítik.
               
            
                  b)
               
               
                  (2 pont): Az újrahasznosított vizet össze kell gyűjteni, és nem tisztálkodási célra, valamint nem ivóvíz céljára kell felhasználni.
                  
                     Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan tesz eleget e kritériumnak, ehhez mellékelnie kell a megfelelő igazoló dokumentumokat és a megfelelő biztosítékokat arra nézve, hogy a tisztálkodási- és ivóvíz-ellátást teljes mértékben elkülönítik.
               
            51.   A külső területek automata öntözőrendszerei (1,5 pont)
      
      A turistaszállásnak olyan automata rendszert kell használnia, amely a kinti növények/zöld terület vonatkozásában optimalizálja az öntözési időket és a vízfogyasztást.
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez csatolnia kell a megfelelő igazoló dokumentációt.
      52.   A csapok és zuhanyfejek vízáteresztése (1,5 pont)
      
      A csapok és a zuhanyzófejek (a kádcsapok kivételével) átlagos vízáteresztése nem haladhatja meg a 8 liter/percet.
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez csatolnia kell a megfelelő igazoló dokumentációt.
      53.   WC-öblítés (1,5 pont)
      
      A WC-k legalább 95 %-ának teljes öblítésenként hat liter vizet vagy kevesebbet kell fogyasztania.
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez csatolnia kell a megfelelő igazoló dokumentációt.
      54.   Mosogatógép vízfogyasztása (1 pont)
      
      A mosogatógépek – W(mért)-ben kifejezett – vízfogyasztásának a következő képletben meghatározott küszöbértéknél alacsonyabbnak vagy azzal egyenlő értékűnek kell lennie, ugyanannak az EN 50242 vizsgálati módszer és programciklus felhasználásával, amely a 97/17/EK irányelvhez került kiválasztásra:
      W(mért) ≤ (0,625 × S) + 9,25
      ahol
      W(mért)= a mosogatógép mért vízfogyasztása literben, ciklusonként, az első tizedesjegy feltüntetésével,
      S= a mosogatógép standard elhelyezési módjainak alkalmazható száma.
      Ez a kritérium kizárólag a háztartási mosogatógépekre vonatkozik.
      
         Értékelés és ellenőrzés: a kérelmezőnek be kell nyújtania a mosogatógépek üzembe helyezéséért, értékesítéséért és/vagy karbantartásáért felelős szakember által készített műszaki előírást, vagy az arról szóló igazolást, hogy a mosogatógépek elnyerték a közösségi ökocímkét.
      55.   Mosógép vízfogyasztása (1 pont)
      
      A turistaszállás területén a vendégek és a személyzet által vagy a turistaszállás mosodájában használt mosógépek az EN 60456 szerint 1 kg-nyi mosnivalóhoz nem használhatnak 12 liternél több vizet, azon standard 60 °C-os pamutprogramciklus felhasználásával, amely a 95/12/EK irányelvhez került kiválasztásra.
      
         Értékelés és ellenőrzés: a kérelmezőnek be kell nyújtania a mosógépek gyártásáért, forgalomba hozataláért és/vagy karbantartásáért felelős szakember által készített műszaki előírást, vagy az arról szóló igazolást, hogy a mosógépek elnyerték a közösségi ökocímkét. A turistaszállás vezetésének a mosodaszolgáltatójától származó műszaki dokumentációt kell benyújtania annak alátámasztására, hogy a mosógépük megfelel e kritériumnak.
      56.   A csapvíz hőmérséklete és áramlása (1 pont)
      
      Legalább a csapok 95 %-ának pontosan és azonnal szabályozhatónak kell lennie a vízhőmérséklet és -áramlás tekintetében.
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez csatolnia kell a megfelelő igazoló dokumentációt.
      57.   Zuhanyozó-időmérők (1,5 pont)
      
      A személyzet által használt helyiségekben/külső és közös használatú területeken található valamennyi zuhanyzónak rendelkeznie kell idő- és távolságmérővel, amely meghatározott idő után, illetve használaton kívül megállítja a vízáramlást.
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez csatolnia kell a megfelelő igazoló dokumentációt.
      58.   Úszómedence lefedése (1 pont)
      
      Éjszaka, illetve amikor a fedett úszómedence több mint egy napig használaton kívül áll, le kell fedni a víz lehűlésének a megelőzésére, illetve a párolgás csökkentésére.
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez csatolnia kell a megfelelő igazoló dokumentációt.
      59.   Jegesedésgátlás (maximum 1,5 pont)
      
      Ahol szükséges az utak jegesedésgátlása, gépeket, illetve homokot/kavicsot kell használni annak érdekében, hogy a turistaszállás útjait eső/havazás esetén biztonságossá lehessen tenni (1,5 pont).
      Vegyi anyagok igénybevételével történő jegesedésgátlás esetén olyan anyagokat kell felhasználni, amelyek maximum 1 % kloridiont (Cl–) tartalmaznak (1 pont), vagy közösségi ökocímkét, illetve más, nemzeti vagy regionális, ISO I. típusba tartozó ökocímkét elnyert jegesedésgátlókat (1,5 pont).
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez csatolnia kell a megfelelő igazoló dokumentációt.
      60.   A vízkeménység megjelölése (maximum 2 pont)
      
      A mosodai helyiségek/mosógépek/mosogatógépek közelében magyarázó szöveget kell elhelyezni a helyi víz keménységével kapcsolatban (1 pont) annak érdekében, hogy a vendégek és a személyzet tagjai jobban tudják használni a mosó- és tisztítószereket, illetve egy automatikus adagolórendszer használatával (1 pont) optimalizálni kell a vízkeménységnek megfelelő mosó- és tisztítószerek használatát.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a vendégek tájékoztatását bemutató vonatkozó dokumentumokat.
      61.   Víztakarékos vizeldék (1,5 pont)
      
      Az összes vizeldében víz nélküli rendszert kell használni, vagy valamennyi vizeldének kézi/elektronikus öblítőrendszerrel kell rendelkeznie, amely csak a vizeldék egyszeri öblítését teszi lehetővé, kizárólag használat esetén.
      
         Értékelés és ellenőrzés: a kérelmezőnek részletes igazolásokat kell benyújtania arról, hogy a turistaszállás hogyan felel meg e kritériumnak.
      62.   Belföldön honos fajok használata új kültéri növények telepítésekor (1 pont)
      
      A telepített kültéri növényzetnek belföldön honos sövény- és fafajokból kell állnia.
      
         Értékelés és ellenőrzés: a kérelmezőnek részletes magyarázatot kell benyújtania arról, hogy a turistaszállás hogyan felel meg e kritériumnak, és mellékelnie kell egy szakértő által kiállított megfelelő igazolásokat.
      
         MOSÓ- ÉS TISZTÍTÓ-, VALAMINT FERTŐTLENÍTŐSZEREK
      
      63.   Mosó- és tisztítószerek (maximum 3 pont)
      
      A turistaszálláson használt kézi mosogatószerek és/vagy a gépekben használt mosogatószerek és/vagy a mosószerek és/vagy az általános tisztítószerek és/vagy szaniter tisztítószerek és/vagy szappanok/samponok súly szerint legalább 80 %-ának rendelkeznie kell a közösségi ökocímkével, vagy egyéb nemzeti vagy regionális ISO I. típusú ökocímkével (a négy felsorolt mosószer-kategória mindegyikéért 1 pont – maximum 3 pont).
      
         Értékelés és ellenőrzés: a kérelmezőnek olyan adatokat és dokumentumokat (beleértve a releváns számlákat) kell benyújtania, amelyekben szerepel az ilyen felhasznált termékek mennyisége, illetve az ökocímkével rendelkezők mennyisége.
      64.   Beltéri és kültéri festékek és lakkok (maximum 2 pont)
      
      A turistaszállás kültéri és/vagy beltéri festésének legalább 50 %-át olyan kültéri és/vagy beltéri festékekkel és lakkokkal kell végezni, amelyek számára odaítélték a közösségi ökocímkét vagy egyéb nemzeti vagy regionális ISO I. típusú ökocímkét. (1 pont a kültéri, 1 pont a beltéri festékekért és lakkokért).
      
         Értékelés és ellenőrzés: a kérelmezőnek olyan adatokat és dokumentumokat (beleértve a releváns számlákat) kell benyújtania, amelyekben szerepel az ilyen felhasznált termékek mennyisége, illetve az ökocímkével rendelkezők mennyisége.
      65.   A mesterséges kertigrill-gyújtó helyett használható termékek támogatása (1 pont)
      
      A mesterséges kertigrill-gyújtó termékek helyett ezeket helyettesítő termékeket kell árulni vagy kínálni a turistaszálláson, például repceolajat vagy kenderből készült termékeket.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak.
      66.   Úszómedencék: A fertőtlenítők adagolása (1 pont) vagy a természetes/ökológiai úszómedencék (1 pont)
      
      Az úszómedencének olyan automatikus adagolórendszerrel kell rendelkeznie, amely a megfelelő higiéniai eredményt a lehető legkevesebb fertőtlenítőszer felhasználásával éri el (1 pont).
      Vagy:
      Az úszómedence ökológiai/természetes típusú, amely csak a fürdőzők higiéniáját és biztonságát szavatoló természetes összetevőket tartalmaz (1 pont).
      
         Értékelés és ellenőrzés: a kérelmezőnek az automata adagolórendszerrel vagy az úszómedence ökológiai/természetes típusával, illetve karbantartásával kapcsolatos műszaki dokumentációt kell nyújtania.
      67.   Gépi tisztítás (1 pont)
      
      A turistaszállásnak részletes eljárásokat kell kidolgoznia a vegyszermentes takarítás végzésére, mint például mikroszálas termékek, más nem vegyi tisztító anyagok alkalmazására vagy azonos hatással járó tevékenységek végzésére vonatkozóan.
      
         Értékelés és ellenőrzés: a kérelmezőnek részletes magyarázatot kell benyújtania arra vonatkozóan, hogy a turistaszállás hogyan felel meg e kritériumnak, adott esetben a megfelelő igazoló dokumentációval együtt.
      68.   Biokertészkedés (2 pont)
      
      A 834/2007/EK tanácsi rendelet (23) előírásai szerint, illetve a nemzeti jog vagy az elfogadott nemzeti biogazdálkodási rendszerek szerint a külső területeken egyáltalán nem szabad rovarölő szereket használni, vagy biogazdálkodást kell folytatni.
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez adott esetben mellékelnie kell a megfelelő igazoló dokumentációt.
      69.   Rovarölő és növényvédő szerek (maximum 2 pont)
      
      A szálláshely építészeti kialakításának és a higiénés eljárásoknak biztosítania kell azt, hogy a lehető legkevesebb rovarölő és növényvédő szert kelljen használni a turistaszállás területén (1 pont). (Például cölöpökre kell építkezni, hogy a patkányok ne tudjanak bejutni a létesítményekbe; szúnyoghálót és tekercs alakú szúnyogcsapdát kell alkalmazni.)
      Rovarölő és növényvédő szerek esetén kizárólag olyan anyagokat szabad használni, amelyek biogazdálkodásban alkalmazhatóak (a 834/2007/EK rendelet előírásai szerint), illetve amelyek közösségi ökocímkével, illetve nemzeti vagy regionális, ISO I. típusba tartozó ökocímkével rendelkeznek (1 pont).
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez adott esetben mellékelnie kell a megfelelő igazoló dokumentációt.
      
         HULLADÉK
      
      70.   Komposztálás (maximum 2 pont)
      
      A turistaszállásnak elkülönítve kell gyűjtenie a megfelelő szerves hulladékokat (kerti hulladék: 1 pont; konyhai hulladék: 1 pont) és biztosítania kell, hogy ezeket a helyi előírásoknak megfelelően komposztálják (pl. a helyi önkormányzat, a turistaszálláson belül vagy magánvállalkozás bevonásával).
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez adott esetben mellékelnie kell a megfelelő igazoló dokumentációt.
      71.   Egyszer használatos italosdobozok (2 pont)
      
      Az egyszer használatos italosdobozok nem árulhatók a turistaszállás tulajdonába vagy közvetlen irányítása alá tartozó területeken.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, valamint meg kell jelölnie, milyen egyszer használatos termékek kerülnek felhasználásra (ha vannak ilyenek), és hogy ezek használatát milyen rendelkezés írja elő.
      72.   Zsírok/olajok ártalmatlanítása (2 pont)
      
      Zsírelválasztókat kell felszerelni, a főzőzsírokat/-olajokat, valamint a sütőzsírokat/olajokat össze kell gyűjteni, és ezeket a megfelelő módon kell ártalmatlanítani (1 pont).
      Szükség esetén (pl. az apartmanokban) a vendégek számára megfelelő zsír- és olajártalmatlanítási módokat kell felajánlani (1 pont).
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez csatolnia kell a megfelelő igazoló dokumentációt.
      73.   Használt textiláru, bútor és egyéb termékek (maximum 2 pont)
      
      A használt textilárut, bútort és egyéb termékeket, például műszaki cikkeket – a turistaszállás politikája értelmében – jótékonysági célra kell felajánlani (2 pont) vagy el kell adni (1 pont), illetve más, olyan szervezeteknek kell átadni, amelyek összegyűjtik és újraforgalmazzák az ilyen árucikkeket.
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez mellékelnie kell a megfelelő igazoló dokumentációt.
      
         EGYÉB SZOLGÁLTATÁSOK
      
      74.   Tetőkertépítés (2 pont)
      
      A turistaszállás valamennyi, megfelelő (lapos, vagy kis dőlésszögű) és más célra nem használt tetővel rendelkező épületének legalább 50 %-át be kell ültetni fűvel vagy növényekkel.
      
         Értékelés és ellenőrzés: a kérelmezőnek magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez csatolnia kell a megfelelő igazoló dokumentációt.
      75.   Környezetvédelmi tájékoztatás és oktatás (maximum 3 pont)
      
      A turistaszállásnak környezetvédelmi tájékoztató és oktató kiadványokat kell biztosítania a vendégek számára a helyi biodiverzitás-, táj- és természetmegőrző intézkedésekről (1,5 pont). A vendégek szórakoztatásának környezetvédelmi oktató elemeket is tartalmaznia kell (1,5 pont).
      
         Értékelés és ellenőrzés:a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez csatolnia kell a megfelelő igazoló dokumentációt.
      76.   A dohányzás tilalma a közös használatú területeken és a szobákban (1,5 pont)
      
      A dohányzás valamennyi beltéri közös helyiségben, illetve a szobák legalább 70 %-ában (1 pont) vagy legalább 95 %-ában (1,5 pont) tilos.
      
         Értékelés és ellenőrzés:a kérelmezőnek meg kell jelölnie a területek számát és jellegét, illetve hogy ezek közül melyik nemdohányzó.
      77.   Kerékpárok (1,5 pont)
      
      Kerékpárokat kell a vendégek rendelkezésre bocsátani. (Legalább 3 kerékpár 50 szobánként).
      
         Értékelés és ellenőrzés: a kérelmezőnek magyarázatot kell adnia arra vonatkozóan, hogy a turistaszállás hogyan felel meg e kritériumnak.
      78.   Transzferszolgáltatás (1 pont)
      
      A turistaszállásnak a tömegközlekedéssel érkező vendégek számára környezetbarát járművekkel (villanyautókkal vagy lovasszánokkal) üzemeltetett transzferszolgáltatást kell biztosítania.
      
         Értékelés és ellenőrzés: a kérelmezőnek magyarázatot kell benyújtania arra vonatkozóan, hogy a turistaszállás hogyan teljesíti e kritériumot, és példával kell alátámasztania azt, hogy minderről hogyan tájékoztatják a vendégeket.
      79.   Betétes vagy újratölthető palackok (maximum 3 pont)
      
      A turistaszálláson betétes vagy újratölthető palackokban kell kínálni az italokat: üdítőitalok (1 pont), sör (1 pont), víz (1 pont).
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, a palackok gyártójától származó megfelelő igazoló dokumentációval együtt.
      80.   Újratölthető termékek felhasználása (maximum 2 pont)
      
      A turistaszálláson használt TV-távkapcsolókat kizárólag újratölthető elemekkel (1 pont) és/vagy a nyomtatókat és fénymásolókat utántölthető festékkazettákkal lehet működtetni (1 pont).
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan felel meg e kritériumnak, melyhez mellékelnie kell az elemek szállítójától és/vagy a nyomtatókhoz/fénymásolókhoz használt festékkazetták utántöltőjétől származó megfelelő igazoló dokumentációt.
      81.   Papírtermékek (maximum 3 pont)
      
      A WC-papír/papírtörlő és/vagy irodai papír és/vagy nyomtatott papír legalább 80 %-a közösségi ökocímkével vagy egyéb nemzeti vagy regionális ISO I. típusú ökocímkével rendelkezik (1 pont a papírtermékek e három kategóriájának bármelyikéért).
      
         Értékelés és ellenőrzés: a kérelmezőnek olyan adatokat és dokumentumokat (beleértve a releváns számlákat) kell benyújtania, amelyeken szerepel az ilyen felhasznált termékek mennyisége, illetve az ökocímkével rendelkező mennyiség.
      82.   Tartós termékek (maximum 3 pont)
      
      A turistaszálláson – ideértve a bérelt szálláshelyet is – található tartós cikkek bármely kategóriájának (mint például ágyneműk, törülközők, abroszok, személyi számítógépek, hordozható számítógépek, TV-készülékek, matracok, bútorok, mosógépek, mosogatógépek, hűtőszekrények, porszívók, padlóburkolat, lámpák) legalább 30 %-a közösségi ökocímkével vagy egyéb nemzeti vagy regionális ISO I. típusú ökocímkével rendelkezik (1 pont a fenti három tartóstermék-kategória mindegyikéért).
      
         Értékelés és ellenőrzés: a kérelmezőnek olyan adatokat és dokumentumokat kell benyújtania, amelyeken szerepel az ilyen felhasznált termékek mennyisége, illetve az ökocímkével rendelkező mennyisége.
      83.   Helyi élelmiszerek (maximum 3 pont)
      
      Minden étkezéskor (beleértve a reggelit is) legalább két helyi beszerzésű és – a friss gyümölcsök és zöldségek esetében – idényterméket kell felszolgálni (1,5 pont).
      Adott esetben a helyi veszélyeztetett állatfajok, például bizonyos halak, rákfélék, „bushmeat” (bozóthús) és a termesztést veszélyeztető mangrove erdőkből származó rákok fogyasztását meg kell tiltani (1,5 pont).
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a megfelelő igazolásokat.
      84.   Bioélelmiszer (maximum 2 pont)
      
      Legalább két fogás (1 pont) vagy – a reggelit is beleértve – a teljes ételsor (2 pont) fő hozzávalói biogazdálkodásból származnak a 834/2007/EK rendelet értelmében, vagy előállításuk az ISO I. típusba tartozó ökocímke szerint történt.
      
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a megfelelő igazolásokat.
      85.   Beltéri levegő minősége (maximum 4 pont)
      
      A turistaszállásnak az alábbi egyik vagy mindkét intézkedés alkalmazásával optimális beltéri levegőminőséget kell biztosítania:
      
                  —
               
               
                  A szobák és a közös használatú helyiségek megfelelnek a 89/106/EGK tanácsi irányelv I. mellékletének 3. pontjában meghatározott követelményeknek, és azok berendezéséhez kizárólag közösségi ökocímkével, vagy más, az ISO I. típusba tartozó, alacsony kibocsátású környezetvédelmi címkével igazolt festéket, dekorációt, bútorokat egy egyéb anyagokat használtak fel (2 pont).
               
            
                  —
               
               
                  A szobák és a közös használatú helyiségek illatmentesek, az ágynemű, a törölközők és a textíliák mosása illatszermentes mosószerrel (1 pont), a takarítás pedig szintén illatszermentes eszközökkel történik (1 pont).
               
            
         Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell a megfelelő igazolásokat. Az illatszermentességre vonatkozó követelmény tekintetében az illatszermentes mosó- és takarítószerek összetevőinek/hozzávalóinak listája elégségesnek tekintendő.
      
         GAZDÁLKODÁS
      
      86.   A turistaszállás EMAS-bejegyzése (3 pont) vagy ISO-tanúsítványa (2 pont)
      
      A turistaszállásnak a közösségi környezetvédelmi vezetési és hitelesítési rendszerbe (EMAS) bejegyzettnek kell lennie (3 pont) vagy ISO:14001 szabvány szerinti tanúsítvánnyal kell rendelkeznie (2 pont).
      
         Értékelés és ellenőrzés: a kérelmezőnek megfelelő bizonyítékot kell benyújtania az EMAS- bejegyzéséről vagy az ISO:14001 szabvány szerinti tanúsítvány meglétéről.
      87.   A beszállítók EMAS-bejegyzése (1,5 pont) vagy ISO-tanúsítványa (1 pont)
      
      A turistaszállás legalább egyik fő beszállítójának vagy szolgáltatójának az EMAS-nál bejegyzettnek kell lennie (1,5 pont) vagy ISO:14001 tanúsítvánnyal kell rendelkeznie (1 pont).
      
         Értékelés és ellenőrzés: a kérelmezőnek megfelelő bizonyítékot kell benyújtania fő beszállítói közül legalább egynek az EMAS-bejegyzéséről vagy ISO:14001 tanúsítványáról.
      88.   Az alvállalkozók megfelelése a kötelező kritériumoknak (maximum 4 pont)
      
      Amennyiben további étkeztetési vagy szabadidős/fitnesz tevékenységekre kötnek alvállalkozói szerződéseket, e szolgáltatásoknak teljesíteniük kell az e mellékletben előírt valamennyi olyan kötelező kritériumot, amelyik e különleges szolgáltatásokra vonatkozik (a turistaszálláson megtalálható valamennyi étel- és italszolgáltatásra és/vagy szabadidős/fitnesz tevékenységre egyenként 2–2 pont adható).
      
         Értékelés és ellenőrzés: a kérelmezőnek be kell nyújtania az alvállalkozóival kötött szerződésekre vonatkozó megfelelő dokumentumokat az alvállalkozóknak a kötelező kritériumoknak való megfelelését illetően.
      89.   Energia- és vízfogyasztásmérők (1 pont)
      
      A turistaszolgáltatás területén tartalék energia- és vízfogyasztásmérőt kell felszerelni annak érdekében, hogy a különböző (a szobákban, a mosodában, a konyhában végzett) tevékenységek és/vagy gépek fogyasztását és/vagy az egyedi gépek (hűtőszekrények, mosógépek stb.) fogyasztási adatait mérni lehessen.
      
         Értékelés és ellenőrzés: a kérelmezőnek részletes magyarázatot kell adnia arra vonatkozóan, hogy a turistaszállás hogyan tesz eleget e kritériumnak, melyhez mellékelnie kell az összegyűjtött adatok elemzését (ha már rendelkezésre állnak ezen adatok).
      90.   További környezetvédelmi intézkedések (maximum 3 pont)
      
      Vagy:
      
                  a)
               
               
                  További környezetvédelmi intézkedések (egyenként maximum 1,5 pont, összesen maximum 3 pont): A turistaszállás vezetőségének az e szakaszban vagy az A. szakaszban kritériumként előírtakon kívül további intézkedéseket kell tennie annak érdekében, hogy a turistaszállás még több eredményt érhessen el a környezetvédelem terén. A kérelmet elbíráló illetékes szerv pontokat ítél meg ezekre az intézkedésekre tekintettel, de ezek intézkedésenként nem haladhatják meg a 1,5 pontot.
                  
                     Értékelés és ellenőrzés: a kérelmezőnek nyilatkozatot kell benyújtania arról, hogy megfelel e kritériumnak, és mellékelnie kell minden olyan további intézkedésnek a teljes leírását, amelynek a figyelembevételét a kérelmező óhajtja.
                  Vagy:
               
            
                  b)
               
               
                  Ökocímke elnyerése (3 pont): A turistaszállásnak el kell nyernie egy nemzeti vagy regionális ISO I. típusú ökocímkét.
                  
                     Értékelés és ellenőrzés: a kérelmezőnek megfelelő bizonyítékot kell benyújtania arra nézve, hogy elnyerte az ökocímkét.
               
            
         (1)  HL L 283., 2001.10.27., 33. o.
      
         (2)  HL L 52., 2004.2.21., 50. o.
      
         (3)  HL L 167., 1992.6.22., 17. o.
      
         (4)  A 92/42/EGK irányelv 3. cikke az alábbi kazánokat zárja ki az irányelv hatálya alól: olyan melegvízkazánok, amelyek különböző tüzelőanyagokkal, köztük szilárd tüzelőanyagokkal működtethetők, azonnali melegvíz-készítésre szolgáló berendezések, olyan kazánok, amelyeknek tüzelőanyaga a szokásosan forgalmazott folyékony és gáznemű tüzelőanyagokétól jelentősen eltérő tulajdonságokkal rendelkezik (ipari hulladékgáz, biogáz stb.), főző és olyan készülékek, amelyek elsősorban annak a helyiségnek a fűtésére szolgálnak, amelyben be vannak építve, másodlagos funkciójuk melegvíz-ellátás központi fűtés számára és felhasználás céljára.
      
         (5)  HL L 86., 2002.4.3., 26 o.
      
         (6)  HL L 1., 2003.1.4., 65. o.
      
         (7)  HL L 40., 1989.2.11., 12. o.
      
         (8)  HL L 71., 1998.3.10., 1. o.
      
         (9)  HL L 372., 2006.12.27., 19. o.
      
         (10)  HL L 226., 2000.9.6., 3. o.
      
         (11)  HL L 37., 2003.2.13., 24. o.
      
         (12)  HL L 37., 2003.2.13., 19. o.
      
         (13)  HL L 114., 2001.4.24., 1. o.
      
         (14)  HL L 161., 2006.6.14., 1. o.
      
         (15)  HL L 32., 2007.2.6., 183. o.
      
         (16)  HL L 45., 1994.2.17., 1. o.
      
         (17)  HL L 128., 2002.5.15., 45. o.
      
         (18)  HL L 118., 1997.5.7., 1. o.
      
         (19)  HL L 136., 1995.6.21., 1. o.
      
         (20)  HL L 39., 2008.2.13., 1. o.
      
         (21)  HL L 67., 2003.3.12., 22. o.
      
         (22)  HL L 136., 1995.6.21., 28. o.
      
         (23)  HL L 189., 2007.7.20., 1. o.